KOMISIJOS REGLAMENTAS (EB) Nr. 46/2005
2005 m. sausio 13 d.
nukrypstantis nuo Reglamento (EB) Nr. 1282/2001 nuostatų dėl 2004-2005 vyno metų derliaus ir gamybos deklaracijų pristatymo galutinio termino
EUROPOS BENDRIJŲ KOMISIJA,
atsižvelgdama į Europos bendrijos steigimo sutartį,
atsižvelgdama į 1999 m. gegužės 17 d. Tarybos reglamentą (EB) Nr. 1493/1999 dėl bendro vyno rinkos organizavimo (1), ypač į jo 73 straipsnį,
kadangi:
(1)
Komisijos reglamente (EB) Nr. 1282/2001 (2) nustatyta, kad gamintojai turi pristatyti derliaus ir gamybos deklaracijas vėliausiai iki gruodžio 10 d., kad laiku būtų žinoma apie bendrijos vyno gamybos kiekius.
(2)
Likus kelioms dienoms iki minimo termino pabaigos, vienos valstybės narės centrinėje informacijos sistemoje kilo techninių nesklandumų. Gamintojai nebegali prieiti prie šios sistemos ir todėl negali suvesti savo deklaracijų iki nurodyto galutinio termino.
(3)
Siekiant rasti išeitį iš šios situacijos, dėl kurios gamintojai nėra atsakingi, kol centrinė informacinė sistema vėl pradės normaliai veikti, reikia suteikti gamintojams papildomą laiko tarpą derliaus ir gamybos deklaracijų pristatymui.
(4)
Šiame reglamente numatytos priemonės atitinka Vyno vadybos komiteto nuomonę,
PRIĖMĖ ŠĮ REGLAMENTĄ:
1 straipsnis
Nukrypstant nuo Reglamento (EB) Nr. 1282/2001 11 straipsnio 1 dalies, minimo reglamento 2 ir 4 straipsniuose nurodytos deklaracijos už 2004-2005 metus gali būti pristatytos iki 2005 metų sausio 15 d.
2 straipsnis
Šis reglamentas įsigalioja jo paskelbimo Europos Sąjungos oficialiajame leidinyje dieną.
Jis taikomas nuo 2004 m. gruodžio 10 d.
Šis reglamentas yra privalomas visas ir tiesiogiai taikomas visose valstybėse narėse.
Priimta Briuselyje, 2005 m. sausio 13 d.